**Citroën Berlingo** on Citroënin vuodesta 1996 lähtien valmistama pieni paketti- ja tila-automalli, joka korvasi Citroën C15:n. Sen lähes identtinen sisarmalli on alusta asti ollut Peugeot Partner, ja kolmannessa sukupolvessa myös Opel Combo, Toyota Proace City sekä Fiat Doblò ovat näiden kahden sisarmalleja. Nykyisessä mallistossa Berlingo sijoittuu suuremman Jumpyn alapuolelle.

Citroën Berlingo I (1996–2009)
------------------------------

Ensimmäisen sukupolven Berlingo esiteltiin syksyllä 1996 Hannoverin hyötyajoneuvonäyttelyssä. Se ja Partner perustuvat samalle pohjalevylle kuin henkilöautomallit Peugeot 306 ja Citroën ZX. Kaksikko valittiin Vuoden pakettiautoksi 1997.

Citroën Berlingo Multispace
Vuoden 2005 Euro NCAP -kolaritestistä Berlingo sai tulokseksi neljä tähteä viidestä.

Aluksi moottorivalikoimassa oli 1,1- (60 hv) ja 1,4-litraiset (75 hv) bensiinimoottorit. Vuoden 1997 alussa esiteltiin 1,9-litrainen (70 hv) dieselmoottori ja myöhemmin samana vuonna 1,8-litrainen (90 hv) bensiinimoottori. 1,1-litrainen poistui valikoimasta vuonna 1999.*lähde?*

Ensimmäisen sukupolven facelift-malli.
Alkuperäisen dieselin korvasi loppuvuonna 1999 yhteispaineruiskutteinen 2,0 HDi (90 hv) ja vuodenvaihteessa 2000–2001 1,8-litraisen bensiinimoottorin tilalle tuli 1,6 16V (109 hv).

Pariisin autonäyttelyssä syksyllä 2002 esiteltiin kasvojenkohotuksen kokenut Berlingo, joka sai uudet ajovalot, etupuskurin ja etusäleikön. Myös takaluukun kanteen tehtiin muutoksia. Sisällä uusittiin kojelauta ja ohjauspyörä.*lähde?*

Facelift-mallin Citroën Berlingo Multispace.
Vuonna 2005 2,0 HDi korvattiin 1,6 HDi:lla (75/90 hv), jossa oli välijäähdytin.

Citroën Berlingo II (2008–2018)
-------------------------------

Toisen sukupolven Berlingo esiteltiin Geneven autonäyttelyssä keväällä 2008. Se ja Partner perustuvat samalle pohjalevylle kuin muun muassa Peugeot 308 ja Citroën C4 Picasso.

Toisen sukupolven facelift-malli (2012).
Vuoden 2008 Euro NCAP -kolaritestistä Berlingo sai tulokseksi neljä tähteä viidestä.

Facelift-mallin Citroën Berlingo Multispace (2012).
Vuonna 2012 Berlingo koki kasvojenkohotuksen, jossa sitä uudistettiin tekemällä muutoksia keulan ilmeeseen. Toisessa kasvojenkohotuksessa vuonna 2015 autoon tehtiin jälleen pieniä muutoksia keulan alueella.

Toisen sukupolven malli tuli vuonna 2021 myyntiin Venäjällä Opel Combo -nimisenä, koska siellä ei myydä uusimpaan sukupolveen perustuvaa Comboa.

Toisen sukupolven facelift-malli (2015).

Citroën Berlingo III (2018–)
----------------------------

Kolmannen sukupolven Berlingon sisarmallina on Peugeot Partnerin lisäksi Opel Combo. Kolmikko valittiin Vuoden pakettiautoksi 2019.

Vuoden 2018 Euro NCAP -kolaritestistä Berlingo sai tulokseksi neljä tähteä viidestä.

Lähteet
-------

1. ↑  Winners – 1997 Van of the Year. Viitattu 13.10.2019. (englanniksi)
2. ↑  Citroën Berlingo 2005 Euro NCAP. Viitattu 23.2.2018. (englanniksi)
3. ↑  Citroën Berlingo 2008 Euro NCAP. Viitattu 26.2.2018. (englanniksi)
4. ↑  Another new Opel Combo Life *Netherlands News Live*.  1.4.2021.  Arkistoitu 25.11.2021. Viitattu 25.11.2021. (englanniksi)
5. ↑  New 2018 Vauxhall Combo Life van-based MPV uncovered *Auto Express*.  19.2.2018. Viitattu 26.2.2018. (englanniksi)
6. ↑  Winners – 2019 Van of the Year. Viitattu 13.10.2019. (englanniksi)
7. ↑  Citroën Berlingo 2018 Euro NCAP. Viitattu 11.3.2019. (englanniksi)

Aiheesta muualla
----------------

* Kuvia tai muita tiedostoja aiheesta **Citroën Berlingo** Wikimedia Commonsissa